Gordhan kry regsadvies oor Valke-briefMinister Pravin Gordhan. Foto: GCIS Die nasionale tesourie het bevestig dat Gordhan ŉ brief van die Valke ontvang het waarin hy versoek word om by die Valke se kantoor aan te meld in verband met ŉ ondersoek na die sogenaamde “rogue”-eenheid binne die Suid-Afrikaanse Inkomstediens (SAID). Die nasionale tesourie wou egter nie bewerings bevestig dat Gordhan nie aan die versoek sal gehoor gee nie, maar het wel gesê dat die minister regsadvies oor die aangeleentheid inwin. Intussen het ŉ betroubare bron gesê Johan van Loggerenberg, die SAID se voormalige hoof van strategie, en Ivan Pillay, voormalige adjunk-kommissaris by die SAID, het ingestem om voor die Valke te verskyn waar hulle sal moet antwoord op vrae oor die eenheid. Hulle sal ook glo versoek word om “waarskuwingsverklarings” af te lê. The Daily Maverick het Dinsdag berig Gordhan, Pillay, Van Loggerenberg, Adrian Lackay, voormalige SAID-woordvoerder, en Andries van Rensburg, voormalige SAID-ondersoekhoof, het almal briewe ontvang om Donderdag om 10:00 by die Valke se kantore aan te meld. Dit is nog nie duidelik of Lackay en Van Rensburg dit wel gaan doen nie. Die geheime eenheid is na bewering op die been gebring terwyl Gordhan SAID-kommissaris was, glo om op belastingbetalers te spioeneer. Gordhan het vroeër gesê die eenheid is volgens sy kennis wetlik op die been gebring en binne die grense van die wet bedryf.